Plan om matriek oor 2 jaar te skryf laat vaar | Netwerk24
Deur Landi Slatter 17 Maart 2019 08:27
Die departement van basiese onderwys erken uiteindelik sy tweejaarmatriekplan is 'n mislukking en moet geskrap word.
Die beleid vir veelvuldige eksamengeleentheid is in 2017 ingestel. Dit laat leerlinge wat na matriek deurgesit is sonder om gr. 11 te slaag, toe om die matriekeksamen in twee in twee verskillende sittings te skryf, in November en die daaropvolgende Junie, terwyl hulle – teoreties – intensiewe ondersteuning kry.
Onderwyskenners se kritiek was dat die beleid nie tot beter uitslae lei nie en die matriekslaagsyfer gevolglik skeeftrek.
Die departement het die afgelope week aangekondig die minister, adjunkminister en LUR'e vir onderwys het op 'n vergadering besluit om dié plan te skrap.
Dit is duidelik dat skole die beleid eerder misbruik om slaagsyfers te beknoei as om die werklike kwesbare leerlinge te help, sê die departement.
Melanie Buys, onderwysspesialis van die Skoleondersteuningsentrum (SOS), sê baie van die leerlinge in die tweejaarprojek voltooi op die ou end nooit hul eksamen nie.
Nomsa Marchesi, DA-woordvoerder oor onderwys, het in Januarie al gesê: "Talle kan uit die stelsel verdwyn om die provinsiale slaagsyfers te verhoog."
In 2018 is 128 634 matrieks deurgesit na matriek. Net 33 412 van hulle het al sewe vakke aan die einde van die jaar geskryf.
Elijah Mhlanga, woordvoerder, sê die oorblywende meer as 90 000 sal die laaste groep wees wat in Junie 'n tweede geleentheid kry.
Prof. Elda de Waal, waarnemende navorsingsdirekteur van die Noordwes-Universiteit se Edu-HRight-eenheid, sê skole het al vroeër verskeie vorme van hekwagtery toegepas om hul swakste kandidate nie in Desember te laat skryf nie en só hul slaagsyfer te verhoog.
"Dit pla my dat die departement nie besef het dié beleid skep nóg 'n skuiwergat vir skole nie."
Chris Klopper, bestuurshoof van die Suid-Afrikaanse Onderwysersunie, sê die beleid was nie realisties nie.